‹‹የውሃ ሽታ›› የሆነው የውሃ ፕሮጀክት
የበርበሬ የተፈጥሮ ምሽግና በርበሬ የቀዬው አድባር ወደሆነበት ድንቁ መንደር እየሄድን ነው። በማረቆ የበርበሬ ልማት ውስጥ የተሸሸገችው ዲዳ ሀሊቦ ቀበሌ የሚገኙትን የአርሶ አደሩን ቤቶች በአሸጋጋሪ ማየት ያዳግታል። ምክንያቱ ደግሞ እድሜ ጠገብ በሆኑ ዛፎችና ቋጥኞች በመከለላቸው ነው። አካባቢው ትኩረታችንን ስቦታል።ጠባብ በሆነው መንገድ ወደ መንደሩ ዘለቅን። የምንጓዝበት ሥፍራ በ2008ዓ.ም ብዙ ገንዘብ ወጥቶበት ተገንብቶ ያለቀውና ሥራ ሳይጀምር ‹‹የውሃ ሽታ›› ሆኖ የቀረው የውሃ ልማት ፕሮጀክት የሚገኝበት ነው። ለጊዜው በምን ያህል ገንዘብ እንደተገነባ ባልታወቀውና የኤሌክትሪክ ‹‹ትራንስፎርመር›› መካን ሆኖ ከሶስት ዓመታት በላይ ያለ አገልግሎት የቆመው የውሃ ፕሮጀክት የግንባታ አፈጻጸምና ስላጋጠሙ ችግሮች ማብራሪያ ሊሰጡን አብረውን የተጓዙት የማረቆ ወረዳ የእርሻና ተፈጥሮ ሀብት ልማት ጽህፈት ቤት የአትክልትና ፍራፍሬ ሰብሎች ልማት ቡድን መሪ አቶ ማስረሻ አሰፋ ስለጉዳዩ ይናገራሉ። “የሀሊቦ ቀበሌ ጥልቅ የከርሰ ምድር ውሀ ፕሮጀክት በ2008 ዓ.ም ግንባታው ቢጠናቀቅም እስካሁን ሥራ አልጀመረም። በጊዜው ፕሮጀክቱ ሥራውን እንደጨረሰ ወረዳው ተረክቧል። ፕሮጀክቱ ሲጠናቀቅ አርሶ አደሩ በተገቢው መጠቀም እንዳለበት ቢታመንም ሙሉ አገልግሎት ለመስጠት የሚጠበቅበትን አላሟላም። ውሃው አገልግሎት መስጠት እንዲችል በመብራት ኃይል የሚሰራ የኃይል ማስተላለፊያ ‹‹ትራንስፎርመር›› ያስፈልገው ነበር። ለትራንስፎርመሩ የሚውል ወደ 900ሺ ብር ክፍያ ቢፈጸምም፤ ይህንን አጠናቅቆ ለአርሶ አደሩ ጥቅም እንዲሰጥ አልተደረገም። ‹‹እንደ አማራጭ የተዘጋጀ ጄነሬተር አለ። ውሃ ማስተላለፊያው አገልግሎት ላይ እስከሚውል በአርሶ አደሩ ጉጉት ምክንያት ጀነሬተሩን ለመጠቀም ተሞክሮ ነበር። ሥራው ሲጀመርም ሰፊ የእርሻ ሥራ ተከናውኖ ነበር። ፕሮጀክቱ 100 ሄክታር መሬት ያለማል ተብሎ የታሰበ ሲሆን፤ ሥራውን በአግባብ ቢጀምር ደግሞ 102 አርሶ አደሮችን ተጠቃሚ ያደርግ ነበር። የእርሻ  መሬት ተዘጋጅቶና ችግኝ ተፈልቶ ወደ ሥራ ከገባ በኋላ አርሶ አደሩና የወረዳው የእርሻና ተፈጥሮ ሀብት ገንዘብ እያወጡ ቤንዚን እየገዙ በጄነሬተር እንዲሰራ ተደርጎ ነበር። ነገር ግን በቀን የሚጠቀመው የቤንዚን ፍጆታና ሊለማ የታሰበው ቦታ ብዛት አልተመጣጠነም። አርሶ አደሩም ከአቅሙ በላይ ሲሆንበት ሥራውን አቆመ።” እንደ እርሳቸው ማብራሪያ፤ ትራንስፎርመሩ እንዲቀርብ በ2008ዓ.ም ለኢትዮጵያ ኤሌክትሪክ ሃይል ገንዘቡ ቢከፈልም እስካሁን ድረስ ትራንስፎርመሩ ወደ ወረዳው መምጣት አልቻለም። በማእድንና ኢነርጂ ጽህፈት ቤት ያሉ ባለሙያዎችን ጨምሮ በወረዳው አስተዳደርም በአርሶ አደሩም ጥያቄው በተደጋጋሚ ቀርቧል። ነገር ግን ምላሽ አልተሰጠም። በዚህ ምክንያት ብዙ የልማት ሥራዎች ተስተጓጉለዋል። ቅድሚያ መስጠት ሲቻል ‹‹ተራ ጠብቁ›› የሚል ምላሽ እየተሰጠ ጉዳዩ እንዲጓተት ተደርጓል። አቶ አበጉዶ ኣባ በማረቆ ወረዳ ሀሊቦ ቀበሌ ነዋሪ ናቸው። የውሃ ፕሮጀክቱ ተጠቃሚ ሊሆኑ ከነበሩት አርሶ አደሮች መካከል አንዱ ሲሆኑ፤ እርሳቸውና ልጃቸው የውሃ ልማቱ ተጠቃሚ ለመሆን እንደ ሌሎቹ ሁሉ ችግኝና አትክልት አዘጋጅተው ተስፋ የጣሉበት ፕሮጀክት ሥራውን መጀመር ባለመቻሉ የችግሩ ገፈት ቀማሽ ሆነዋል። ‹‹በየጊዜው ፕሮጀክቱ ሥራ ይጀምራል እያሉ ተስፋ እየሰጡን ዛሬ ላይ ደርሰናል። ነገር ግን ምንም ጠብ ያለ ነገር የለም።ጉዳዩ ከወረዳው አቅም በላይ በመሆኑ ትራንስፎርመሩን ማምጣት አልተቻለም። እኛም ፊታችንን ወደ ሌላ የልማት ሥራ አዙረናል›› ይላሉ። በተለይ በበጋ ወቅት በመስኖ ሊለሙ የሚችሉ አትክልትና ችግኞችን ማልማት አለመቻላቸው ቁጭት እያሳደረባቸው ነው። እርሳቸውና የተቀሩት አርሶ አደሮች ከፕሮጀክቱ ለመጠቀም መዋዕለ ነዋያቸውን በማፍሰስ ችግኝና አትክልት ቢያዘጋጁም ፕሮጀክቱ ያለ ሥራ በመቀመጡ ለኪሳራ በመዳረጋቸው፤ ሌላ የመስኖ ሥራ ለመጀመር በወረዳው ላይ እምነት አላሳደሩም። አቶ አበጉዶ፤ ፕሮጀክቱ
በቀጥታ ወደ ሥራ
እንዲገባ ወረዳው ከፍተኛ
ጥረት ማድረግ እንዳለበት፤
የጎደለውን ግብዓት የሚያቀርቡት
አካላትም የአርሶ አደሩ
ችግር  ሊያሳስባቸው እንደሚገባ በመግለጽ አሁንም ከልማቱ ተጠቃሚ የመሆን ተስፋቸው እንዳልተሟጠጠ ይናገራሉ። በማረቆ ወረዳ ዲዳ
ሀሊቦ ቀበሌ ነዋሪ
ወጣት ኢብራሂም በበኩሉ፤
ከውሃ መስኖ ተጠቃሚነት
ጋር ተያይዞ የአካባቢው
አርሶ አደሮችን ፍላጎት
በማሟላት ልማቱን ጥቅም
ላይ የማዋሉ ተግባር
እንቅፋት እንዳጋጠመው ይናገራል።
በትራንስፎርመር አማካኝነት ለአርሶ
አደሮች ይዳረሳል የተባለው
የውሃ ፕሮጀክት ሥራ
እንዲጀምር አርሶ አደሩ
ብር አዋጥቶ ቤንዚን
በመግዛት ፕሮጀክቱ ሥራ
ላይ እንዲውል ጥረት
ቢደረግም ውሃውን ለሁሉም
አርሶ አደር በአንድ
ጊዜ ማዳረስ ስላልተቻለ
ተራው እስኪደርስ ሽንኩርትና
መሰል አትክልቶች የተበላሹባቸው
አርሶ አደሮች ለኪሳራ
እንደተዳረጉ በመግለጽ መንግስት
የቀበሌውን ነዋሪ ጥያቄ
በአፋጣኝ ሊፈታው እንደሚገባ
ያሳስባል።  የማረቆ ወረዳ አስተዳዳሪ አቶ መሐመድ ኑር ትራንስፎርመሩ ቶሎ እንዲደርስ ከሦስት ዓመት በላይ ለአዳማና ዝዋይ ኤሌክትሪክ ሀይል ቅርንጫፍ ጽ/ ቤቶች በተደጋጋሚ ጥያቄ ቢቀርብም ‹‹የትራንስፎርመር አቅርቦት የለም›› የሚል ምላሽ በመስጠታቸው የአርሶ አደሮቹ ፍላጎት ሊሟላ እንዳልቻለ ያስረዳሉ። ‹‹ጉዳዩ ከአቅርቦት ጋር የሚያያዝ ሳይሆን የአፈጻጸም ችግር ነው›› የሚሉት አቶ መሐመድ ‹‹ፕሮጀክቱ በሙሉ አቅሙ አገልግሎት እየሰጠ ባለመሆኑ አርሶ አደሩን አላስፈላጊ ለሆነ ወጭ በመዳረጉ ወረዳው ከሚመለከታቸው አካላት ጋር በመገናኘት ችግሩ የሚፈታበትን አቅጣጫ እያስቀመጠና አቤቱታ እያቀረበ ነው ። በዚህ ሂደት የውሃና መስኖ ተቋማት ድጋፍ እንዲያደርጉ ስምምነት እየተደረገ ይገኛል። ፕሮጀክቱ ‹በዚህ ጊዜ› ሥራ ይጀምራል ተብሎ ቀን ባይቆረጥለትም ትራንስፎርመሩ ሲገኝ ቀጥታ ስራው ይጀምራል ›› ብለዋል። አዲስ ዘመን ጥር 2/2012አዲሱ ገረመው 